Steffen Larsen (LA), 2025-04-29:
Ja, men det kan også være, at jeg måske hellere vil gøre det her til et spørgsmål om principper, for det er jo også to principper, der støder sammen.
Det er jo princippet om institutionens selvbestemmelse, som er et vigtigt og væsentligt princip, og som jeg jo vil foretrække at vi egentlig kunne lade bestå og drive frem på en god måde.
For det gør jo, at institutionerne også kan udvikle sig forskelligt på alle mulige områder, hvor det giver mening.
Så har vi jo det andet princip, der handler om, at vi egentlig også gerne vil bekæmpe kvindeundertrykkelse og alle mulige andre fænomener af princip.
Det kan være besværligt sådan at navigere mellem to principper, når de støder hovederne sammen.
Det er også derfor, jeg siger, at jeg er meget villig til at kigge på en eventuel beretningstekst, og jeg er egentlig også meget villig til at blive klogere på området og gøre mit parti klogere på området i forsøget på at imødekomme det.
Mange tak, fru formand.
Lad mig starte med at slå fast, ligesom også faktisk den foregående ordfører gjorde, at en niqab eller en burka eller for den sags skyld et tørklæde ikke bare er et stykke stof.
Det hører man fra tid til anden
det er fra folk, som prøver at gøre det til et mindre kontroversielt emne, men realiteten er, at det er en holdningstilkendegivelse at tage et sådant stykke stof på.
Derfor er det jo også sådan, at når de siger, at dette blot er et stykke stof, så kommer de på samme tid til at sige, at det også burde være lige meget, om man havde det på.
Men det er det ikke.
Det er meget vigtigt for nogle at have det på, og derfor bliver det jo til en problematisk sag, særlig når det gælder en fuld burka og niqab, hvor man skjuler sit ansigt.
Der synes jeg at problemet er særlig tydeligt.
Så er der også spørgsmålet om, hvordan andre lande i vores verden her håndterer problemet.
For man kan tage til en lang række mellemøstlige og nordafrikanske lande og konkludere, at her har man simpelt hen forbudt at have niqab og burka på.
Det gør de jo bl.a., fordi de mener, at den her meget religiøse tilgang til tingene er skadelig at få ind i deres institutioner, og at den er skadelig at have deres samfund.
Så har de derudover også problemerne med både terror og kriminelle, som bruger niqab og burka som et skjul for deres absolut destruktive og negative adfærd.
Når vi f.eks. tager fat i et emne som bederum, er det jo, fordi vi ved, at de steder, hvor der er bederum, kan det være ekstremt svært, og man kan være op imod et stort pres for at få dem lukket eller afskaffet igen, hvis først de er indført og nok elever synes, at det er en god idé.
Vi står også i den situation, at vi kigger på det her problem med niqab og burka og kan så ikke rigtig spotte, at problemet er overhængende ude i institutionerne.
Vi kan ikke se, at vores universiteter umiddelbart løber over med store grupper mennesker i fuld tildækning.
Vi ser det heller ikke i gymnasier.
Jeg prøvede at forhøre mig rundtomkring for at finde steder, hvor det forekommer i ret stor grad, og jeg har svært ved at finde stederne.
Derfor er mit spørgsmål i sidste ende egentlig: Hvor stort er problemet?
Man kan jo sige, at det sådan set er svært, hvis man vil gå i fuld niqab eller burka, at komme hen til universitetet eller gymnasiet, for ude i det omkringliggende samfund må man jo ikke bevæge sig rundt i den form for tildækning.
Der er jeg mere i tvivl her, end jeg er, når det kommer til f.eks. det med bederum, hvor vi kan se meget håndgribelige problemer.
Jeg har selv arbejdet på en uddannelsesinstitution, hvor vi jo endte med at indføre et forbud netop på grund af de meget håndgribelige problemer med bederummene.
Nu bliver der talt om en beretning, og vi vil gerne være med til at kigge på, om det er noget, vi kan gå med i, men ellers vil vi umiddelbart, som tingene står lige nu, medmindre vi får en bedre belysning af problemerne, sige nej til forslaget.